Μεγάλη πυρκαγιά είναι σε εξέλιξη απο τα μεσάνυχτα σε δασική έκταση στην περιοχή Αγιος Γεώργιος, στην Κύμη Ευβοίας.

Οι ισχυροί άνεμοι (5-6 μποφόρ) δυσχεραίνουν το έργο της κατάσβεσης των πυροσβεστικών δυνάμεων, ενώ άγνωστες παραμένουν ακόμη οι αιτίες της φωτιάς.

Αξιωματικοί του Πυροσβεστικού Σώματος ανέφεραν στο ΣΚΑΪ ότι προς το παρόν η εικόνα είναι καλύτερη καθώς η φωτιά έχει περιοριστεί σε μια ρεματιά της περιοχής.

Στο σημείο επιχειρούν αυτή τη στιγμή 50 πυροσβέστες με 25 οχήματα, πεζοπόρο τμήμα 10 πυροσβεστών, τρία οχήματα ΟΤΑ, ένα ελικόπτερο και ένα πυροσβεστικό αεροπλάνο «Καναντέρ».

Μέχρι στιγμής δεν απειλούνται κατοικήσιμες περιοχές.